SET บ่ายระวังแรงขายทำกำไร
SET ช่วงเช้าบวกสวนตลาดภูมิภาค คาดว่าได้แรงหนุนจากกองทุน ช่วงนี้มีประเด่นที่ต้องจับตาหลายเรื่อง โดยเฉพาะเรื่องของกรีซ และIMF ได้มีการปรับลด GDP ของสหรัฐในปีนี้ส่งผลลบต่อตลาด ตลาดหุ้นบ่ายคาดว่ามีแรงขายทำกำไรออกมา มีแนวรับ 1,490 จุด ส่วนแนวต้าน 1,500 จุด
5 มิ.ย. 2558

นายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอชบี โอเอสเค เปิดเผยถึงตลาดหุ้นไทยเช้านี้ปรับตัวขึ้นสวนทางตลาดต่างประเทศ โดยตลาดหุ้นภูมิภาคเคลื่อนไหวอยู่ในแดนลบ ทั้งนี้ตลาดบ้านเราคาดว่าจะได้รับแรงซื้อของกองทุนช่วยหนุน หลังจากที่เมื่อวานนี้กองทุนได้ซื้อนำ
อย่างไรก็ตาม ตลาดหุ้นทั่วโลกยังติดตามหลายเรื่องไม่ว่าจะเรื่องกรีซที่ยังไม่จบ และการประชุมโอเปคในวันนี้ ซึ่งคาดว่าโอเปคจะคงกำลังการผลิต และในสัปดาห์หน้ามีการประชุมคณะกรรมการนโยบายการเงิน (กนง.) อีกด้วย
ส่วนเรื่องที่กองทุนการเงินระหว่างประเทศ (IMF) ปรับลดตัวเลขคาดการณ์ผลิตภัณฑ์มวลรวมภายในประเทศ (GDP) ของสหรัฐในปีนี้ สู่ระดับ 2.5% จากเดิมที่คาดไว้ในเดือนเม.ย.ที่ 3.1% เป็นผลเชิงลบของตลาด
แนวโน้มการลงทุนบ่ายนี้ คาดตลาดหุ้นไทยอาจเผชิญแรงขายทำกำไร หลังจากที่ 2 วันที่ผ่านมาได้ปรับตัวขึ้นสวนทางตลาดต่างประเทศ พร้อมให้แนวรับ 1,490 จุด ส่วนแนวต้าน 1,500 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,229.46 ล้านบาท ปิดที่ 6.05 บาท เพิ่มขึ้น 0.05 บาท
AOT มูลค่าการซื้อขาย 1,122.06 ล้านบาท ปิดที่ 307.00 บาท เพิ่มขึ้น 4.00 บาท
TASCO มูลค่าการซื้อขาย 878.71 ล้านบาท ปิดที่ 20.60 บาท เพิ่มขึ้น 0.80 บาท
PTTGC มูลค่าการซื้อขาย 683.46 ล้านบาท ปิดที่ 67.00 บาท เพิ่มขึ้น 1.25 บาท
TPIPL มูลค่าการซื้อขาย 626.99 ล้านบาท ปิดที่ 2.82 บาท เพิ่มขึ้น 0.06 บาท
 
 
ที่มา: สำนักข่าวอินโฟเควสท์